Felvitetett magas mennyországba, 
angyali szép örvendetes házba, 
e nap a Szűz nagy menyasszonyságra,
 az Istennek drága hajlékába. 

A mennyei Atya udvarába,
égi Sion drága városába,
dicsőséges szép palotájába,
már bemégyen nagy vigasságába. 

Beteljesül Dávidnak zsoltára,
mit énekelt világ hallatára:
„A Királyné Királynak jobbjára
állíttatik örök társaságra.”

Dicsértessél, örök Szentháromság,
kitől árad reánk minden jóság,
tiszteltessél, tündöklő Asszonyság,
mindenek közt legnagyobb méltóság!

Dicsőség a magasságban Istennek, 
és a földön békesség a jóakaratú embereknek. 
Dicsőítünk téged, áldunk téged, 
imádunk téged, magasztalunk téged. 
Hálát adunk neked nagy dicsőségedért. 
Urunk és Istenünk mennyei Király, 
mindenható Atyaisten. Urunk Jézus Krisztus,
 egyszülött Fiú, Urunk és Istenünk, Isten Báránya, az Atyának Fia, te elveszed a világ bűneit, irgalmazz nekünk; te elveszed a világ bűneit, hallgasd meg könyörgésünket. Te az Atya jobbján ülsz, irgalmazz nekünk. Mert egyedül te vagy a Szent, te vagy az Úr, te vagy az egyetlen Fölség, Jézus Krisztus, a Szentlélekkel együtt az Atyaisten dicsőségében. Ámen. 


Uram, jobbodon áll a királynő * arannyal átszőtt ruhában. 
Jobbodon áll a királynő, * Ofir aranyával ékesítve.
Uram, jobbodon áll ….
Halljad, leányom, figyelj szavamra, * felejtsd el népedet és atyád házát.
Uram, jobbodon áll ….
Szépségedet kívánja a király, * mert ő a te urad, hódolj előtte. 
Uram, jobbodon áll ….
Ujjongó örömmel vonulnak, * bevonulnak a király házába.
Uram, jobbodon áll ….

HISZEK EGY ISTENBEN, mindenható Atyában, mennynek és földnek Teremtőjében.
És Jézus Krisztusban, az Ő egyszülött Fiában, 
a mi Urunkban; aki fogantatott Szentlélektől, született Szűz Máriától; 
szenvedett Poncius Pilátus alatt;
megfeszítették, meghalt és eltemették.
Alászállt a poklokra, 
harmadnapon feltámadt a halottak közül;
fölment a mennybe, 
ott ül a mindenható Atyaisten jobbján;
onnan jön el ítélni élőket és holtakat.
Hiszek Szentlélekben.
Hiszem a katolikus Anyaszentegyházat;
a szentek közösségét, 
a bűnök bocsánatát;
a test feltámadását 
és az örök életet. Ámen.

Szent vagy, szent vagy, szent vagy, mindenség Ura, Istene. Dicsőséged betölti a mennyet és a földet. Hozsanna a magasságban. Áldott, aki jön az Úr nevében. Hozsanna a magasságban. 

Üdvözlégy, Oltáriszentség, 
csodálatos szent Istenség! 
Téged szívből mind imádunk, 
oltárodnak trónján áldunk. 

R) Üdvözlégy, szent Szakramentom! 
Százezerszer, meg ezerszer, én Jézusom!

(2) Ha szenteknek nagy szívével,
angyaloknak lángnyelvével
köszönthetne minden lélek,
méltón úgy sem dicsérnének. R.

Rejts most el a szárnyad alá, 
erős kézzel takarj be engem.
//:Tenger tombol, zúg, süvít a szél,
Te emelsz fel a vihar fölé.
Uralkodsz hullámok habjain,
Szívem nem fél, Benned remél.://

Csak Istenben bízz én lelkem, 
mert Ő él, nagyobb mindennél.
Tenger tombol, ….

Ó, Imádott Jézusom!
Lábunk együtt járjon,
kezünk együtt gyűjtsön,
szívünk együtt dobbanjon,
bensőnk együtt érezzen,
elménk gondolata egy legyen,
fülünk együtt figyeljen 
a csöndességre,
szemünk egymásba nézzen 
és tekintetünk összeforrjon,
ajkunk együtt könyörögjön az 
Örök Atyához irgalomért! Ámen.

Örülj, vigadj, tisztaságban 
Kivirágzott anyaság,
Kit körülvesz mennyországban
Az angyali sokaság. 
Mária, mi Anyánk,
Mennyei Pátrónánk,Bűnösökre, nézz le ránk!

Örvendezzél, Isten anyja,
Boldogságos Asszonyság,
Mert tégedet megkoronáz
A teljes Szentháromság.
Mária, mi Anyánk,…
             
Magasztalnak égi karok,
Téged, kelô hajnalnak,
Tisztelnek, mint erôsségét
Elrendezett tábornak.
Mária, mi Anyánk,…

Néked mondta a nagy Isten
Amaz Írás szózatát:
,,Jöjj, kedvesem, Libanonból,
Jöjj és vedd el koronád.''
Mária, mi Anyánk,…

Az egeknek egeiben
Zengedeznek trombiták,
És a király jobbja mellett
Köszöntik Szűz Máriát.
Mária, mi Anyánk,…

Atyaisten koszorúzza
Leányának szent fejét,
Fiúisten édesanyját,
A Szentlélek jegyesét.
Mária, mi Anyánk,…

Boldogasszony Anyánk, régi nagy Patrónánk!
Nagy ínségben lévén, így szólít meg hazánk:
Magyarországról, édes hazánkról,
Ne felejtkezzél el szegény magyarokról!

Ó Atya Istennek kedves szép leánya,
Krisztus Jézus Anyja, Szentlélek mátkája!
Magyarországról, …

Nyisd fel az egeket sok kiáltásunkra,
Anyai palástod fordítsd oltalmunkra.
Magyarországról, …

Kegyes szemeiddel tekintsd meg népedet,
Segéld meg áldásra magyar nemzetedet.
Magyarországról, …

Sírnak és zokognak árváknak szívei,
Hazánk pusztulásán özvegyek lelkei.
Magyarországról, …
Vedd el országodról ezt a sok ínséget,
Melyben torkig úszunk, Ó nyerj békességet.
Magyarországról, …

Irtsd ki, édes Anyánk, az eretnekséget,
Magyar nemzetedből a hitetlenséget!
Magyarországról, …


Hogy mint Isten Anyját régen tiszteltenek,
Úgy minden magyarok most is dicsérjenek.
Magyarországról, …

Tudod, hogy Szent István örökségben hagyott,
Szent László király is minket reád bízott.
Magyarországról, …

Fiad ellen sokat, megvalljuk, vétettünk.
De könyörögj értünk, s hozzája megtérünk.
Magyarországról, …

Jézus fiad előtt hajts térdet érettünk,
Mert ha nem cselekedsz egy lábig elveszünk.
Magyarországról, …

Dicséret, dicsőség legyen az Atyának,
A te szent Fiadnak, s Szentlélek mátkádnak.
Magyarországról, …




Salve, Regina, Mater misericordiae,
vita, dulcedo, et spes nostra, salve.
Ad te clamamus exsules filii Hevae,
ad te suspiramus, gementes et flentes
in hac lacrimarum valle.

Eia, ergo, advocata nostra, illos tuos
misericordes oculos ad nos converte;
et Jesum, benedictum fructum ventris tui,
nobis post hoc exsilium ostende.
O clemens, o pia, o dulcis Virgo Maria.

Téged, Isten dicsérünk, * téged Úrnak ismérünk.
Téged, örök Atyaisten * mind egész föld áld és tisztel.
Téged minden szép angyalok * Kerubok és Szeráfkarok.
Egek és minden hatalmak * szüntelenül magasztalnak.

Szent vagy, szent vagy, * erősséges szent Isten vagy!

Nagyságoddal telve ég, föld,* dicsőséged mindent bétölt.
Téged dicsér, egek Ura * apostolok boldog kara.
Dicséretes nagy próféták * súlyos ajka hirdet és áld.
Jeles mártírseregek * magasztalnak tégedet.
Vall tégedet világszerte * szent Egyházad ezerszerte.
Ó Atyánk, téged *s mérhetetlen nagy Fölséged.
S azt, ki hozzánk tőled jött le * Atya igaz Egyszülöttje.
És áldjuk veled * Vigasztaló Szentlelkedet.
Krisztus, Isten Egyszülöttje * Király vagy te mindörökre.
Mentésünkre közénk szálltál * szűzi méhet nem utáltál.
Halál mérgét megtiportad * mennyországot megnyitottad.
Isten jobbján ülsz most széket: * Atyádéval egy fölséged.
Onnan leszel eljövendő: * mindeneket ítélendő.

(Itt meghajlunk vagy letérdelünk.)

Téged azért, Uram, kérünk,* mi megváltónk, maradj vélünk!
Szentjeidhez végy fel égbe * az örökös dicsőségbe!
Szabadítsd meg, Uram, néped, * áldd meg a te örökséged!
Te kormányozd, te vigasztald * mindörökké felmagasztald!

(Fölegyenesedünk vagy fölállunk.)

Mindennap dicsérünk téged, * szent nevedet áldja néped.
Bűntől e nap őrizz minket * és bocsásd meg vétkeinket!
Irgalmazz, Uram, irgalmazz; * híveidhez légy irgalmas!
Kegyes szemed legyen rajtunk * tebenned van bizodalmunk.

Te vagy Uram, én reményem, * ne hagyj soha szégyent érnem!





